Rikunarita-ORG/Wikinium huggingface dataset:
# Palatalizacija

**Palatalizacija** (lot. *palatum* 'vidurinis gomurys') – liežuvio vidurinės dalies pakilimas prie kietojo gomurio ir viso liežuvio pasislinkimas į priekį, sukeliantis lūpinę, liežuvio priešakinę arba liežuvio užpakalinę priebalsio tartį, taip pat kokybinį priebalsio pokytį, dėl kurio prieš priešakinius balsius arba [j] kietasis priebalsis tampa minkštuoju (palataliniu – suminkštintuoju, arba palatalizuotu – paminkštintuoju).

Tarptautinėje fonetinėje abėcėlėje (TFA) palatalizuoti priebalsiai žymimi ʲ: [k] (kietasis [k]) – [kʲ] (palatalizuotas [k]). Palataliniai priebalsiai turi savo atskirus ženklus: [ɟ] – palatalinis [g], [ʎ] – palatalinis [l]. Lietuviškoje fonetinėje perrašoje palatalizuotam priebalsiui žymėti vartojamas apostrofas (*skélbti* [s’k'é.l’p’t’i]). Bendrinėje lietuvių kalboje, išskyrus palatalinį [j], vartojami tik palatalizuoti priebalsiai. Lietuvių kalboje palatalizacijos kilmė dvejopa: palatalizuojama prieš priešakinius balsius arba išnykus [j] (*lapių* [lã·p′u·] < *lapjų*). Lietuvių kalboje visi priebalsiai, išskyrus [j], turi palatalizuotas poras, rašyboje prieš užpakalinės eilės balsius palatalizacija žymima raide *i* (*brol**i**o*), o prieš priešakinės eilės balsius palatalizacija nežymima.

Palatalizacija nepainiotina su kitu fonetiniu reiškiniu – lenicija, kuri taip pat gali būti vadinama „minkštinimu“.

## Išnašos
# Vedų kalba

XIX a. Rigvedos rankraštis vedų kalba
**Vedų kalba** arba **Vedų sanskritas** – indoarijų kalba, laikoma klasikinio sanskrito pirmtake bei viena ankstyviausių indoiranėnų prokalbės atšakų. Vedų kalba turi daug panašumų su seniausia iranėnų kalba – avestos kalba. Vedų sanskritas yra seniausia paliudyta indoeuropiečių kalba. Šia kalba sukurti ir žodinės perdavos būdu išsaugoti religiniai himnai – vedos. Jos sukurtos 1500-1000 m. pr. m. e. laikotarpyje. Pati archajiškiausia vedų kalbos forma sutinkama Rigvedoje.

Nuo indoiranėnų prokalbės vedų kalba skiriasi visų pirma tuo, jog prarado garsus [z] ir [ž], o juos pakeitė cerebraliniai garsai: plg., indoiranėnų *nižda-* („lizdas“) ir vedų *nīḍa-*. Kalbos fonetika ir leksika buvo paveikta vietinių Indijos tautų kalbų (dravidų, mundų).

Indoarijai nuo bendro indroiranėnų substrato atsiskyrė ~1800 m. pr. m. e., tuo metu pradėjo formuotis indoarijų prokalbė, virtusi vedų kalba. Nors vedų kalba (drauge ir sanskritas) tapo liturgine kalba, Rigvedos kūrimo laikotarpiu tai buvo šnekamoji Gandharos kalba.

Skiriami šie vedų kalbos tarpsniai:

* Rigvedos kalba – pats seniausias ir prokalbei artimiausias variantas, sutinkamas visose, išskyrus 1 ir 10, Rigvedos dalyse;
* Mantrų kalba – jai priklauso proziniai ir eiliuoti Atharvavedos kūriniai, Samaveda, Jadžurveda bei Rigvedos Khilani dalis. Ši kalbos variacija siejama su Kuru karalystės laikotarpiu;
* Samhitų prozos kalba – vedų kodifikavimo kalba. Aoriste nustotas naudoti injunktyvas bei nuosakos. Šiam tarpsniui priskiriami Juodosios Jadžurvedos komentarai;
* Brahmanų prozos kalba – šia versija parašytos Brahmanos, Aranjakos ir seniausios Upanišados;
* Sūtrų kalba – jai priskiriama dalis vėlesnių Upanišadų, sūtros.

Maždaug nuo VI a. pr. m. e. vedų periodas baigėsi, kilo Vedantos judėjimas, iškilo budizmas, naudojęs pali kalbą. Dėl Darijaus I invazijos politinis indoarijų kultūros centras persikėlė iš Indo į Gangos slėnį. IV a. pr. m. e. Paninis sunormino klasikinį sanskritą.

Vedų kalba nuo klasikinio sanskrito fonologiškai skiriasi platesniu aspiruotųjų garsų naudojimu (ळ, ळ्ह) ir aiškesniu tarimu, kirčio naudojimu, *ai* ir *au* tarimu kaip hiatas, o ne dvibalsis. Vedų kalba turėjo subjunktyvą, 12 bendraties sudarymo būdų (vietoje 1 sanskrite), linksniuotės turėjo daugiau variacijų.

## Taip pat skaitykite

* Substratas Vedų sanskrite
# Dotelų kalba

|  |
| --- |
| Dotelų kalba डोटेली |
| Kalbama | Vakarų Nepalas (Dotis) |
| Kalbančiųjų skaičius | ~800 000 |
| Kilmė | indoeuropiečių
 indoiranėnų
  indoarijų
   Rytų pahari
    nepalų
     **dotelų** |
| Rašto sistemos | devanagari raštas |
| Oficialus statusas |
| Oficiali kalba |  Nepalas |
| Kalbos kodai |
| ISO 639-3 | dty |

**Dotelų kalba** (डोटेली = *Ḍoṭelī*) – indoarijų kalba, paprastai laikoma vakarine nepalų kalbos tarme. Vartojama pačioje vakarinėje Nepalo dalyje, Dočio (*Ḍoṭī*) krašte. Labai panaši į kumaonų kalbą, vartojamą kaimyninėse Indijos srityse. Kalbančiųjų skaičius – apie 800 tūkst. žmonių. Dotelų kalba užrašoma devanagari raštu.

Išskiriamos 4 dotelų šnektos: baitadeli, badžhangi nepali, darčuli ir dotjali.

2015 m. dotelų kalba pripažinta kaip viena iš oficialių Nepalo kalbų.

## Nuorodos

* `dty`Duomenys apie kodu „dty“ žymimą kalbą svetainėje *ethnologue.com*
# Rohinjų kalba

|  |
| --- |
| Rohinjų kalba *Ruáingga* رُاَࣺينڠَ |
| Kalbama | Mianmaras (Rachinas), Bangladešas |
| Kalbančiųjų skaičius | ~1,8 mln. |
| Kilmė | indoeuropiečių  indoiranėnų   indoarijų    magadhi     asamų-bengalų      **rohinjų** |
| Rašto sistemos | arabų raštas (hanifi), lotynų |
| Kalbos kodai |
| ISO 639-3 | rhg |
| Geografinis paplitimas |
|  |

**Rohinjų kalba** (*Ruáingga*, رُاَࣺينڠَ) – indoeuropiečių kalba, priklausanti indoarijų kalbų grupei, bengalų–asamų pogrupiui. Vartojama rohinjų tautybės žmonių, gyvenančių daugiausia šiaurės vakarų Mianmare (Rachinų valstija) bei kaimyninėse Bangladešo vietose (Čitagongo srityje). Kalbančiųjų skaičius – apie 1,8 mln. žmonių.

Rohinjų kalba paprastai buvo užrašoma arabišku raštu – tiek arabiškais ženklais, tiek pasiskolintais iš urdu kalbos. Taip pat XIX a. naudota tyčia rohinjų kalbai sukurta arabų rašto atmaina – hanifi. Taip pat sukurta lotyniška rohinjų abėcėlė.

Rohinjų kalba artima bengalų kalbos Čitagongo tarmei. Raštingumas šia kalba labai mažas. Priklausomai nuo vietovės (slėnio) kalba įvairuoja, bet jų tarpusavio suprantamumas nežinomas.

Dėl to, kad rohinjai musulmonai, kalboje gausu arabiškų ir persiškų skolinių, taip pat skolinių iš aplinkinių neindoeuropietiškų kalbų.

Kalbai būdinga žodžių tvarka – SOV (veiksnys – papildinys – tarinys). Daiktavardžių vienaskaita ir daugiskaita reiškiama artikeliais. Veiksmažodžių kaitymas panašus į kitų šiuolaikinių indoarijų kalbų – turi 3 asmenis, 2 skaičius, sudėtingą laikų sistemą.

## Nuorodos

* `rhg`Duomenys apie kodu „rhg“ žymimą kalbą svetainėje *ethnologue.com*
# Tibetiečių-mianmariečių kalbos

|  |
| --- |
| Tibetiečių-mianmariečių |
| Paplitimas | Centrinė Azija, Pietryčių Azija, Himalajai |
| Kalbų skaičius | 350 |
| Kilmė | Kinų-tibetiečių >**(Tibetiečių-mianmariečių)** |
| Geografinis paplitimas |
|  |
| Klasifikacija | Kamarupos, Himalajinės (nevarų, mahakiranti), bodinės, rytų tibetiečių-mianmariečių (čiangų, tani, karenų, lolo-birmiečių) |

**Tibetiečių-mianmariečių kalbų šeima**, taip pat žinoma **tibetiečių-mjanmų** vardu, dar vadinta tibetiečių-birmiečių kalbomis, – dažniausiai laikoma Kinų-tibetiečių kalbų šeimos grupe. Yra šnekama daugelyje centrinės ir pietinės Azijos šalių: Mianmare, Kinijoje (Tibeto, Guidžou, Hunano regionuose), šiaurės Tailande, Vietname, Laose, šiaurės Nepale, Butane, vakarų Pakistane (Baltistane) ir įvairiuose Indijos regionuose.

Kalbų grupėje priskaičiuojama apie 350 kalbų, iš kurių labiausiai šnekama ir paplitusi – mjanmų kalba (apie 40 mln. šnekančiųjų), vartojama Mianmare. Apie 7 mln. Kinijos regiono Tibeto gyventojų ir kitų tautų šneka tibetiečių kalba ir jos dialektais.

Neseniai nyderlandų lingvistas George van Driem apgynė tibetiečių – mianmariečių kalbų iškėlimą į priekį, išstumiant kinų – tibetiečių kalbas iš aukštesniosios eilės statuso. Pagal jo siūlymą kinų kalba turi būti klasifikuojma kaip kalbų grupė tibetiečių – mianmariečių/sinų (kinų) – tibetiečių kalbų šeimoje. Tačiau šis pasiūlymas nebuvo plačiai pripažintas.

## Klasifikacija

Iki šiol buvo dvi pagrindinės klasifikacijos: Shafer‘io (1966) ir Benedict‘o (1971). Toliau pateikiama Benedict klasifikacija:

* Kukių – činų – nagų
* Aborių-Mirių-Daflų
* Bodų-Garų
* Mahi-kiranti
* Tibetiečių-kinaurų
* Čiangų (tangutų)
* Jingpo
* Lolų (Yi)-Mjanmų-Nasių
* Kajinų (karenų)
* Bajų
* Tudzia

Nuo tada, dauguma kalbų, prieš tai nepakankamai pagrįstų, gavo daugiau dėmesio dėl naujų gramatikų ir žodynų išleidimo. Visi šie atradimai atvedė prie naujo mokslinio darbo: Bradley‘io (1997) klasifikacija naujesnė ir įtraukia naujus duomenis.

Nepaisant to, nusistovėjusi ir visuotinai pripažinta klasifikacija neegzistuoja iki dabar.

## Nuorodos

* `tbur`MultiTree kalbos kodo „tbur“ informacija (angl. *MultiTree: A Digital Library of Language Relationships: Information by code: „tbur“*)
* Ethnologue informacija

## Išnašos
# Specialioji anglų kalba

*Kitos reikšmės – Paprastoji anglų kalba.*
„Amerikos balso“ logotipas
**Specialioji anglų kalba** (angl. *Special English*) – kontroliuojama, supaprastinta anglų kalbos versija, pirmą kartą panaudota 1959 m. spalio 19 d., ir kurią vis dar teikia JAV transliavimo tarnyba „Amerikos balsas“ (angl. *Voice of America, VOA*). Pasaulio naujienos ir kitos programos yra skaitomos trečdaliu lėčiau nei įprasta transliacijų anglų kalba. Žurnalistai vengia sparnuotų posakių ir naudoja pagrindinį, maždaug 1500 žodžių žodyną bei visus terminus, reikalingus pasakojimui paaiškinti. Ši anglų kalba skirta auditorijai, kuri yra nuo vidutinio iki pažengusio kalbos mokėjimo lygio. 1962 m. „Amerikos balsas“ išleido pirmąjį „Žodžių knygos“ (*Word Book*) leidimą.

## Transliacijų turinys

„Amerikos balsas“ specialiąja anglų kalba teikia daugybę kasdienių pranešimų ir 14 savaitinių apžvalgų. Tai apima paskutines naujienas apie žemės ūkį, ekonomiką, sveikatą ir einamuosius įvykius. Kitose programose pateikiama medžiaga apie JAV visuomenę, istoriją, aiškinami idiomatiniai posakiai, kalbama apie mokslą, meną ir pramogas.

Besimokantiesiems anglų kalbos ši paslauga ne tik teikia aiškias ir paprastas naujienas bei informaciją, bet ir padeda pagerinti amerikiečių anglų kalbos vartojimą. Kai kuriose šalyse, tokiose kaip Kinijos Liaudies Respublika, „Amerikos balso“ specialioji anglų kalba tampa vis populiaresnė jaunesniojo ir vidutinio amžiaus besimokančiųjų tarpe. Daugelis anglų kalbos mokytojų visame pasaulyje, taip pat ir universitetuose, naudojasi šiomis transliacijomis.

Tiek BBC, tiek „China Radio International“ stotys savo lėtoms anglų kalbos transliacijoms naudojo pavadinimą „*Special English*“, tačiau neatrodo, kad jos pritaikė visą, originalią „Amerikos balso“ metodiką.

## Šaltiniai

## Nuorodos

* „VOA Special English“ oficiali svetainė
* Wordlist at VOA
* Voice of America Special English Dictionary Archyvuota kopija 2016-03-03 iš Wayback Machine projekto.
* VOA Special English Words with Definitions
* Spotlight radio programs
* New York Times article on Special English
# Ripuarų tarmės

|  |
| --- |
| Ripuarų *Ripoarisch* |
| Kalbama | Vokietija, Belgija, Nyderlandai |
| Kalbančiųjų skaičius | 900 000 |
| Kilmė | Indeuropiečių
* germanų
	+ vakarų germanų
		- vokiečių aukštaičių
			* centrinės vokiečių
				+ vakarų centrinės vokiečių
					- vidurio Frankonijos
						* **ripuarų**
 |
| Kalbos kodai |
| ISO 639-3 | ksh |

**Ripuarų tarmė** (vok. *Ripoarisch*) – vokiečių kalbos dialektinė grupė. Kartu su Mozelio frankų tarme ir liuksemburgiečių kalba, ripuarų tarmė priklauso didžiausiai vidurio Frankonijos tarmių šeimai.

Ripuarų tarme kalbama Reino krašte, nuo Diuseldorfo ir Kelno iki Acheno vakaruose ir Valdbriulyje rytuose. Šnekant šia tarme galima išgirsti šiaurinėje vokiškai kalbančios bendruomenės Belgijoje dalyje, taip pat pietiniame Limburgo provincijos Nyderlanduose krašte, ypač Kerkradės mieste.

Tarmės pavadinimas kilo iš ripuarų frankų, kurie atsikėlė į šias vietoves IV a.

## Kalbančiųjų skaičius

Maždaug milijonas žmonių kalba ripuarų tarme. Bet kalbančiųjų procentas įvairiose vietovėse smarkiai skiriasi. Pavyzdžiui, vienose gyvenvietėse gali būti likę tik keli vyresnio amžiaus žmonės kalbantys šia tarme, o kitose ripuarų tarmė yra vartojama kasdieniame gyvenime.

## Nuorodos

* `ksh`Duomenys apie kodu „ksh“ žymimą kalbą svetainėje *ethnologue.com*
# Google Notebook

Google Notebook|  |
|  |
| Kūrėjas(-ai) | Google |
|  |
| Paskutinė versija | 1.0.0.22
 / 2008 m. rugpjūčio 21 d. (2008-08-21) |
|  |
| Tipas | Elektroninė užrašų knygelė |
| Licencija | Freeware |
| Svetainė | [// ]  |

**Google Notebook** – nemokama „Google“ paslauga, kuri siūlo paprastą būdą išsaugoti ir tvarkyti idėjas, patikusias mintis ar pastabas internete. Šis asmeninis įrankis leidžia naudotojui į jį „įklijuoti“ tekstą, paveikslėlius ir nuorodas, išsaugoti juos į „užrašų knygutę“, kuri pasiekiama iš bet kurio kompiuterio. Norint naudotis programa, reikia turėti Google naudotojo paskyrą.

## Nuorodos

* Google Notebook
* Google Notebook Google Groups puslapyje
* Oficialus spaudos pranešimas
# Animacijos režisierius

**Animacijos režisierius** – vadovas, atsakingas už visus animacijos proceso aspektus kuriant animacinį filmą ar animacinį intarpą gyvo veiksmo filme. Šios pareigos gali apimti personažų dizainą, fono animaciją ir bet kokį kitą animacijos aspektą.

Šios pareigos skiriasi nuo animacinio filmo režisieriaus pareigų. *Animacijos režisierius* kartais reiškia asmenį, kuris rūpinasi techniniais animacijos aspektais, o animacinio filmo režisierius dirba prie kadruočių (angl. *storyboards*).

## Skirtumai tarp amerikietiškojo ir japoniškojo modelių

Jungtinėse Valstijose terminai *animacijos režisierius* ir *prižiūrintysis animatorius* kartais naudojami kaip sinonimai ir, iš esmės, reiškia tą patį. Kadangi, žmonės, užimantys šias pareigas, amerikietiškoje tradicijoje vadinami prižiūrinčiaisiais animatoriais, animacijos režisieriai dirbantys JAV taip ir bus vadinami. Vis dėlto yra vienas svarbus skirtumas: pagal klasikinį „Disney“ amerikietiškosios animacijos modelį, prižiūrintysis animatorius tiesiogiai prižiūri kurio nors vieno personažo animacijos procesą. Pavyzdžiui: Eric Goldberg buvo Džino (*The Genie*) prižiūrintysis animatorius filme „Aladinas“ (*Aladdin*), tačiau jis neprisidėjo nei prie vieno kito svarbaus personažo animacijos ar sekų.

Tačiau, Japonijoje animacijos režisierius (vadinamas *Sakuga Kantoku* arba *Sakkan*) prižiūri visų personažų, veiksmų ir sekų kūrimą nebent šį darbą jis dalinasi su kitais animacijos režisieriais. Tokiu atveju, animacijos režisierius tiesiogiai prižiūri sekas, ne personažus, ir dažnai piešia daugelį pagrindinių kadro pozų, kurios vėliau tampa pagrindu kuriant likusią scenos dalį. Kadangi, japoniškoje produkcijoje kūrėjai dalinasi personažais, nes jie yra piešiami visų animacijos režisierių, čia retai galima išvysti amerikietiškajai produkcijai būdingą „specializavimąsi“ (kuomet animacijos režisierius pasirenka vieną personažą). Vietoje to, didelis dėmesys yra skiriamas veiksmui ir detalėms, ypač pilnametražiuose filmuose. Vienas iš garsiausių Japonijos animacijos režisierių buvo Yoshifumi Kondō, kuris dirbo „Studio Ghibli“ studijoje ir daugelio buvo laikomas vienu geriausių animacijos kūrėjų Japonijoje.

Vis dėlto dabar Japonijoje animatoriai yra padalinti į dvi grupes: personažų (piešia gyvas būtybes) ir mašinų (daugiausiai piešia negyvus objektus: automobilius, lėktuvus, robotus).

Mechaninės animacijos režisieriai yra unikali anime žanro savybė. Jie prižiūri animaciją visų objektų, kurie juda naudodamiesi savo galia (pvz.: automobiliai, tankai, milžiniški robotai). Kartais, jie taip pat animuoja didelius, ne žmogiškus personažus (pvz.: monstrai, drakonai ir gyvos mašinos). Netgi dažniau nei personažų animacijoje, yra didelis persipynimas tarp mechanikos dizainerių ir animacijos režisierių ir beveik visada mechaninės animacijos režisierius turi animuoti efektus (pvz.: sprogimai ar užtaisų tūtelės išmetamos iš ginklų).
# Gimimas

Motina su naujagimiu
**Gimimas** – vaisiaus išstūmimas ar ištraukimas iš moters organizmo (vaikas gimsta vykstant gimdymui). Šnekamojoje ir literatūrinėje kalboje gimimas taip pat gali būti kilmė; prigimtis, būdas; gymis, veidas, išvaizda; gamta; giminė; karta; giminė (gramatikoje).

Pagal Lietuvos įstatymus vaiko gimimas – gyvo vaisiaus išstūmimas ar ištraukimas iš moters organizmo. Vaiko gyvybingumo požymiai – savarankiškas kvėpavimas ar širdies plakimas (LR VGMNĮ 2 str.). Vaiko gimimo momentą nustato sveikatos priežiūros specialistai. Lietuvoje vaiko gimimo momento nustatymą, jo gimimo momentą nustatančių asmenų pareigas reglamentuoja 2002 m. LR vaiko gimimo momento nustatymo įstatymas (LR VGMNĮ). Vaiko gimimo pažymėjimą (žr. *gimimo liudijimas*) LR Vyriausybės nustatyta tvarka išduoda asmens sveikatos priežiūros įstaiga arba gydytojų konsultacinė komisija.

## Vaiko gimimo momentas ir faktų fiksavimas

Tarybinis gimimo liudijimas, 1972 m.
Vaiko gimimo momento konstatavimo kriterijai yra viso gyvybingo vaisiaus pasirodymas iš moters organizmo. Vaiko gimimo momentas fiksuojamas medicinos dokumentuose kalendorine data, vietos laiku, minučių tikslumu (LR VGMNĮ 4 str.). Vaiko gimimo momentą nustatantys asmenys privalo:

* nustatyti vaiko lytį, kūno masę ir nurodyti gimimo vietą;
* fiksuoti vaiko gimimo momentą;
* padaryti gimimo įrašus medicinos dokumentuose.

## Taip pat skaitykite

* Išsigimimas
* Atgimimas

## Šaltiniai

Vikicitatos
# Koromandelio krantas

Koromandelio krantas Indijos žemėlapyje
**Koromandelio krantas** (angl. *Coromandel Coast*, tamil. சோழ மண்டலக் கடற்கரை  = *Cōḻa maṇṭalak kaṭaṟkarai*) – rytinė Indostano pusiasalio pakrantė, skalaujama Bengalijos įlankos, besitęsianti nuo Krišnos upės žiočių iki Palko sąsiaurio. Ilgis ~700 km. Apima 80–100 km pločio pakrantės lygumą, sudarytą iš upinių bei jūrinių nuogulų, su plačiomis nerijomis, paplūdimiais, išraižytą lagūnų. Daug upių ir drėkinimo kanalų; plačios upių deltos (didžiausios Krišnos ir Kaverės).

Kraštovaizdžiai daugiausia sukultūrinti (drėkinamoji žemdirbystė), auginami ryžiai, pupos, žemės riešutai, cukranendrės, medvilnė. Svarbiausi uostai – Čenajus, Tūtukuris, Nelūras, Nagapatinamas.

Koromandelio pavadinimas kildinamas iš tamil. சோழ மண்டலம்  = *Cōḻa maṇṭalam* 'Čolų sritis'. Pagal jį portugalai krantą pavadinę *Coromandel*. XVI a. portugalai čia pradėjo steigti savo kolonijas (Negapataunas, Palikatas), vėliau britai (Sent Džordžo fortas – Madrasas, Masulipatnamas), olandai (Sadrasas, Kovelongas), prancūzai (Pondišeris, Karikalas), danai (Trankebaras).

## Šaltiniai
# G20

|  |
| --- |
| G20 |
|
2021 m. G20 viršūnių susitikimas Romoje |
|    G20 valstybės narės
  Valstybės, atstovaujamos per Europos Sąjungą
  Valstybės, atstovaujamos per Afrikos Sąjungą
  Nuolat kviečiamos valstybės (Ispanija) |
| Santrumpa | G20 |
| Įkurta | 1999 m. rugsėjo 26 d. (1999-09-26) |
| Tipas | Tarptautinė organizacija |
| Narystė |
21 narė[rodyti]
* Argentina
* Australija
* Brazilija
* Indija
* Indonezija
* Italija
* Japonija
* JAV
* Jungtinė Karalystė
* Kanada
* Kinija
* Meksika
* PAR
* Pietų Korėja
* Prancūzija
* Rusija
* Saudo Arabija
* Turkija
* Vokietija
* Afrikos Sąjunga
* Europos Sąjunga
 |
| Tinklalapis | g20.org |

**G20** (nuo angl. *The Group of Twenty*, liet. *(Didžiojo) dvidešimtuko grupė*) – tarptautinis forumas, kuriam priklauso 19 ekonomiškai stipriausių arba sparčiai ekonomiškai besivystančių valstybių, Europos Sąjunga (ES) ir Afrikos Sąjunga (AS). G20 buvo įkurtas 1999 m. kaip šalių narių centrinių bankų atstovų susirinkimas, bet po 2008 m. finansų krizės papildytas kasmetiniais aukščiausio lygio susitikimais. Nors ir pradžių forumas buvo skirtas daugiausiai pasaulinės ekonomikos klausimams, šiuo metu jame aptariamas ir saugumas, darnusis vystymasis, aplinkosaugos klausimai, migracija ir pan. G20 priklausančios valstybės sukuria 80 % pasaulio BVP, apima 75 % pasaulio prekybos ir du trečdalius žmonijos.

## Narystė

G20 narės:

* Argentina
* Australija
* Brazilija
* Indija
* Indonezija
* Italija
* Japonija
* Jungtinės Amerikos Valstijos
* Jungtinė Karalystė
* Kanada
* Kinija
* Meksika
* Pietų Afrikos Respublika
* Pietų Korėja
* Prancūzija
* Rusija
* Saudo Arabija
* Turkija
* Vokietija
* Afrikos Sąjunga
* Europos Sąjunga

## Susirinkimai

Aukščiausio lygio G20 susirinkimai:

1. 2008 m. lapkričio 14–15 d. – Vašingtonas,  Jungtinės Amerikos Valstijos
2. 2009 m. balandžio 2 d. – Londonas,  Jungtinė Karalystė
3. 2009 m. rugsėjo 24–25 d. – Pitsburgas,  Jungtinės Amerikos Valstijos
4. 2010 m. birželio 26–27 d. – Torontas,  Kanada
5. 2010 m. lapkričio 11–12 d. – Seulas,  Pietų Korėja
6. 2011 m. lapkričio 3–4 d. – Kanai,  Prancūzija
7. 2012 m. birželio 18–19 d. – San Chose del Kabas,  Meksika
8. 2013 m. rugsėjo 5–6 d. – Sankt Peterburgas,  Rusija
9. 2014 m. lapkričio 15–16 d. – Brisbenas,  Australija
10. 2015 m. lapkričio 15–16 d. – Serikas,  Turkija
11. 2016 m. rugsėjo 4–5 d. – Hangdžou,  Kinija
12. 2017 m. liepos 7–8 d. – Hamburgas,  Vokietija
13. 2018 m. lapkričio 30 – gruodžio 1 d. – Buenos Airės,  Argentina
14. 2019 m. birželio 28–29 d. – Osaka,  Japonija
15. 2020 m. lapkričio 21–22 d. – Rijadas,  Saudo Arabija

## Taip pat skaitykite

* Didysis septynetas
* Didysis aštuonetas

## Šaltiniai

## Nuorodos

* Oficiali svetainė Archyvuota kopija 2011-02-08 iš Wayback Machine projekto.
# Walt Disney Pictures

Walt Disney Pictures|  |
| Forma | Walt Disney Studios dukterinė įmonė |
| Pramonė | Kino filmai |
| Įkurta | 1928 m. (kaip **Walt Disney Productions**) 1983 m. (kaip **Walt Disney Pictures**) |
| Centrinė būstinė | Berbankas, Kalifornija, JAV |
| Savininkas (-ai) | The Walt Disney Company |
| Holdingas | The Walt Disney Studios |
| Tinklalapis | www.disneypictures.com |

**Walt Disney Pictures** – JAV kino kampanija, platinanti pilnametražius vaidybinius ir animacinius filmus. Kompaniją valdo „The Walt Disney Company“ konglomerato padalinys „Walt Disney Studios“. Bendrovė dominavo XX a. animacijos srityje.

Bendrovei taip pat priklauso „Walt Disney Feature Animation“ ir „Pixar“ studijos. Šių ir kitų studijų filmus platina „Walt Disney Studios Motion Pictures“ padalinys su „Walt Disney Pictures“ prekiniu ženklu.

## Logotipas

Bendrovės logotipe vaizduojama Disneilendo Miegančiosios gražuolės pilis. 2006 m. Naujosios Zelandijos studija „Weta Digital“ sukūrė naują kompiuterinės grafikos (CGI) logotipo versiją, kuri pirmąkart pristatyta 2006 m. filme „Karibų piratai: numirėlio skrynia“.
# Verslo administravimo bakalauras

**Verslo administravimo bakalauras** (angl. *Bachelor of Business Administration, BBA*) – kvalifikacinis laipsnis, suteikiamas, baigus vadybos srities bakalauro studijas. Beveik visuose universitetuose, BBA bakalauro laipsnis įgyjamas po 4 metų trukmės studijų. Verslo vadybos bakalauro programa dažniausiai apima mokymo dalykų pagrindų ir konkrečios srities specializacijos kursus.

## Programos turinys

Verslo vadybos bakalauro studijos suteikia nuodugnias įmonės funkcinių sričių bei jų tarpusavio ryšių žinias ir tuo pačiu metu leidžia pasirinkti konkrečios srities specializaciją. Vadybos mokslas lavina asmens gebėjimą organizuoti ir valdyti organizacijos veiklą, tobulina jo bendravimo ir sandorių sudarinėjimo įgūdžius. Daugelis programų ugdo studentus ir suteikia jiems praktinės patirties pasitelkdami, verslo atvejų tyrimo metodus, įvairias užduotis, prezentacijas, stažuotes, įmonių atstovų apsilankymus, sąveiką su pramonės žinovais.

Mokymo dalykų pagrindai apima tokius dalykus: Sąskaityba; Verslo teisė; Verslo etika; Ekonomika; Finansų vadyba; Žmogiškųjų išteklių vadyba; Informacinės technologijos; Rinkodara; Operacijų valdymas; Organizacinė elgsena; Kiekybinė analizė; Strategijos valdymas.

Konkrečios srities specializacijos kursai:

* Sąskaityba;
* Antreprenerystė;
* Finansai;
* Nekilnojamasis turtas;
* Žmogiškųjų išteklių vadyba;
* Tarptautinis verslas;
* Informacinės technologijos;
* Verslo teisė;
* Vadyba;
* Rinkodara;
* Operacijų valdymas;
* Tiekimo grandinės valdymas;
* Turizmo vadyba.

## Taip pat skaitykite

* Verslo administravimo magistras
* Verslo administravimo daktaras
* Verslo vadybos mokykla
* Sloan draugijos programa
* Verslo administravimas